Raaisel ná liggame in rivier gewaar is | Maroela Media
Talle paaie in Pretoria het van Saterdag tot Sondag oorstroom. Foto: Gregory Harington
Die soektog na twee liggame wat tydens die naweek se swaar neerslae glo in die Apiesrivier in Pretoria gesien is, is Maandagoggend 08:00 hervat.
Johan Pieterse, woordvoerder van Tshwane-nooddienste, sê twee mense het Saterdagmiddag op die laagwaterbrug in die voorstad Capital Park, sowat 3 km noordwes van Kerkplein, staan en kyk hoe die stormwater afkom toe hulle glo twee liggame vinnig sien verbyspoel het.
Hy sê dit het so vinnig gebeur dat die ooggetuies nie mooi kon sien hoe die liggame lyk nie, maar een het blykbaar 'n blou oorpak aangehad en die ander een 'n rooi trui.
Pieterse sê dit is vir hom vreemd dat niemand van Saterdag tot Maandag hul naasbestaandes as vermis aangemeld het nie.
Die soektog vanaf die brug in 'n weswaartse rigting is vanoggend hervat, maar het tot dusver niks opgelewer nie, sê Pieterse.
Die naweek se storm het aan die Oos-Rand begin en daarvandaan na Pretoria oorgewaai, waar dit ontwrigting veroorsaak het met oorstroomde paaie, onklaar verkeersligte en kragonderbrekings, berig Times Live.
Die noorde en weste van die Jakarandastad het vanaf 13:00 Saterdag die kwaaiste deurgeloop in die storm wat met swaar neerslae, weerlig, donderweer en hael gepaardgegaan het. Dit het plek-plek tot laat Sondagoggend nog gereën.
Verstopte afvoerpype het tot oorstroomde paaie gelei, terwyl die verkeer weg van laagwaterbrûe en duikweë herlei is.
Behalwe as dit boemelaars wat onder 'n brug gebly het was, dan sal niemand hulle as vermis aanmeld nie.
Daar is 'n hele paar gehuggies in die omgewing van die laagwaterbrug. Dalk is dit een van daardie persone wat in een van die gehuggies bly wie per ongeluk in die rivier beland het.
Het daar nie ook so twee jaar gelede 'n dame en haar seun van daai brug afgespoel nie? Hy het dit gemaak maar haar liggaam is nooit gekry nie. Hulle het weke lank na haar gesoek. Die Apies is 'n gevaarlike rivier as hy afkom.